text: Ung bilist kører ind i træ i Sønderjylland og dør på stedet
  28 oktober 2018 kl. 07.48
  En 18-årig bilist omkom i aftes i en trafikulykke ved Bylderup Bov. En 15-årig passager slap uden skader.
  En 18-årig mand er sent lørdag aften omkommet i en trafikulykke på Nystedvej ved Bylderup Bov i Sønderjylland.
  En 15-årig passager i bilen er sluppet fra ulykken uden alvorlige skader.
  Det oplyser vagtchef ved Sydjyllands Politi Mads Leervad Dammark natten til søndag.
  - Der er tale om to knægte, som er ude at prøvekøre en bil. Under kørslen skrider bilen ud og rammer et vejtræ, siger han.
  Den 18-årige mand bliver erklæret død på stedet, mens den 15-årige dreng er kørt til tjek på hospitalet.
  - Umiddelbart ser det ud til, at den 15-årige passager er sluppet uden skader, siger vagtchefen.
  Politiet modtog anmeldelsen om ulykken klokken 22.36.
  Den 15-årige er fra lokalområdet, mens den 18-årige er fra Vejen.
  De pårørende er underrettet.
  